До Председателя на научно жури определено със Заповед № Р-109-214/03.07.2019г. на Ректора на Медицински университет –Варна

Рецензия

От Проф. д-р Явор Димитров Корновски, дмн

Ръководител Катедра ,,Здравни грижи“- МУ Варна, Филиал Шумен

Относно дисертационен труд на тема: **,,Акушерска здравна грижа при профилактика на рак на маточната шийка“** с автор ас. Христина Генчева Иванова за присъждане на ОНС ,,Доктор“ в област на висше образование 7.0 Здравеопазване и спорт, професионално направление 7.1 Медицина; научна специалност ,, Управление на здавните грижи‘‘

1. **Професионален път и кариерно развитие на дисертанта**

Христина Генчева Иванова завършва Медицински колеж Шумен специалност ,,Акушерка“ през 1997 г. Същата година започва нейния професионален път в родилното отделение на МБАЛ ,,Д-р Беров“ ЕООД гр. Нови пазар, където работи като акушерка до 2010г. От 2011 г до 2015 г работи в същата болница като операционна сестра в хирургичното отделение. Междувременно Христина Генчева надгражда своето образование като завършва Шуменския университет ,,Еп. Преславски“ през 2000 г. и придобива бакалавърска степен по специалност ,,Социална медицина“, а през 2013 г. завършва магистърска програма по ,,Управление на здравните грижи‘‘ в МУ-Варна.

Академичната и преподавателска кариера на дисертанта започва на 01.10.2015 г , когато след конкурс е назначена за редовен асистент в Катедра ,,Здравни грижи“ на МУ-Варна, Филиал Шумен. Като преподавател и асистент Христина Генчева завършва следните курсове като продължително медицинско обучение:

1. Курс "Акушерството като изкуство" 03/11/2017 - 05/11/2017г.

2 . Участие в IV – то Модерно Училище по Акушерство и Гинекология 22-23 април 2017г., Плевен.

3. Семинар за оценка на акушерското образование, организиран от Центъра за развитие на акушерството към СЗО, Университета в Кардиф и Факултета по обществено здраве на МУ – София.

4. Придобиване на първоначална педагогическа компетентност към ЦПАК на МУ – Варна.

5. Курс дистанционно обучение на БАПЗГ - „Профилактика на рака на маточната шийка“

Освен това участва в 2 проекта, единия от които е международен.

Ас. Генчева разработва дисертационен труд на тема : ,,Акушерска здравна грижа при профилактика на рак на маточната шийка“, който е обект на настоящата рецензия. Ас. Генчева има 7 публикации, една от които е в чуждестранно издание и една в on-line списание. Четири от публикациите са свързани с дисертационния й труд.

**II. Актуалност и специфика на разглеждания проблем**

Ракът на маточната шийка е единственото злокачествено заболяване, което може да бъде ерадикирано, благодарение на първичната и вторична профилактика. Основните предпоставки за това са няколко:

1.Доказан етиологичен инфекциозен фактор (хронична персистираща инфекция с високорискови HPV, основно 16 и 18 тип);

2. Доказани етиологични кофактори (фактори, които водят до хронифициране на HPV инфекцията- нарушена цялост на многослойния плосък епител в зоната на трансформация (границата плосък-цилиндричен епител)-ектопия, лацерация. Тези състояния водят до усилен клетъчен растеж –метаплазия и уязвимост на бързоделящите и млади клетки към допълнителни инфекциозни агенти, например сексуално-трансмисивни инфекции вкл. HPV. Днес се смята ,че ектопията е един от основните фактори за HPV инфекция и нейното хронифициране (персистенция). Други такива фактори са намаления имунитет (тютюнопушене) и нарушението във вагиналната биоценоза (чести цервико-вагинални инфекции, намаляване на лактобацилите и нарушение на киселинността на влагалището)

3. Налице е доказан прекурсор на РМШ-цервикалните преканцерози и високостепенните дисплазии

4. Стадийност на цервикалните преканцерози-от нискостепенни до високостепенни дисплазии, което дава възможност за своевременно лечение и проследяване

5. Ефикасни скринингови методи- евтини,всеобхватни, информативни- цервикална цитология: клетъчните изменения са огледало на тъканните изменения

6. Наличие на ваксини срещу HPV високорискови щамове

Всички тези предпоставки обуславят успешното прилагане на първична (ваксинацията ) и вторична ( цервикален скрининг) профилактика. Цервикалният скрининг от своя страна бива организиран (популационен) и опортюнистичен. Скрининговите системи са образец за организация и висока здравна култура на различните държави. В зависимост от използвания метод скринингът може да бъде цитологичен (основно) и HPV скрининг.

Хипотезата за ролята на акушерката в профилактиката на РМШ , заложена в основата на дисертационния труд на ас. Генчева, е оригинална, реално приложима и много актуална, предвид данните за висока и нарастваща заболеваемост от РМШ в България в последните 10 години, респективно нефункциониращи профилактични дейности и мероприятия.

Разкриването на АПЦ (акушерски профилактичен център) е пример за успешно внедряване на резултатите от научни разработки в ежедневната практика с реални ползи за здравеопазването и следва да бъде модел за подражание .

1. **Структура на дисертационния труд**

 Дисертационният труд e написан на 172 страници и е структуриран правилно. Съдържанието му е онагледено с 57 фигури, 10 таблици и 7 приложения. Използваните литературни източници са 192 (79 на кирилица, 79 на латиница и 34 интернет източника), цитирани коректно в текста.

Дисертацията започва с ,,Въведение“ от 4 страници, където авторът дефинира РМШ като социален проблем, цитира смъртността от това заболяване в световен мащаб-1,3% от всички онкологични заболявания, 6,5% от онкогинекологичните заболявания и описва ролята на акушерката в процеса на превенция на РМШ.

 Литературният обзор е 48 страници и включва следните пунктове:

1. Разпространение (епидемиологични данни ) в различните страни на РМШ.

Според СЗО заболелите от РМШ за 2018 г са 570 000, като 80% са в развиващите се страни. РМШ е на второ място след рака на гърдата във възрастта 15-44 год. Ежегодно заболяват 60 000 жени, а 30 000 умират. Описва се ролята на вторичната профилактика т.е скрининговите системи за ограничаване и намаляване на заболеваемостта. Цитират се данни за ниска честота на ваксинирани в различни развити страни , (например Франция- 15%). В България данните сочат 1100-1200 новодиагностицирани случая годишно, 350-400 жени умират годишно. За 2012 г заболеваемостта е била 28,5/ 100 000-само Румъния имат по-висока заболеваемост в Европа. За 2016 г в България са регистрирани 1073 нови случая с РМШ. Същевременно от 2017 г функционира Национална програма за първична профилактика на РМШ- безплатно ваксиниране на 12 и 13 г момичета от ОПЛ.

1. Същност и класификация на РМШ
2. Рискови фактори
3. Профилактика на РМШ
* Първична – ваксини
* Вторична –скринингови програми
1. Участие на акушерката в профилактиката на РМШ, основно като информират населението в различни страни- Швеция, САЩ, Великобритания, Австралия и др.

Литературният обзор завършва с 8 извода, на базата на които логично е дефинирана целта на дисертационния труд: **Да се проучи ролята на акушерката при оказване на акушерски здравни грижи в профилактиката на РМШ и на тази база да се разработи съвременен модел на Акушерски профилактичен център (АПЦ)**.

 За постигането на тази цел , дисертантът си поставя 8 задачи

Разделът: **,,Цел , задачи, методология**‘‘ е написана на 12 страници.

Изследваният контингент включва 805 субекта (пациенти, експерти, акушерки, ученички, студентки, майки на момичета на 11-13 г от 3 града: Варна , Шумен, Русе) разпределени в 6 групи.

Използвани са социологически (анкети-анонимни и лице в лице; интервю-мнение на експерти и експеримент) и статистически методи, като вариационен и сравнителен анализ.

Разделът **,, Резултати и обсъждане“** корелира с поставените задачи и заема 44 страници. Отделно на 20 страници ас. Генчева описва модел на Акушерски профилактичен център (АПЦ) за формиране на поведение относно профилактиката на РМШ.

За правилното функциониране на този център са въведени и описани в раздел ,, Приложения“ :

* Дневник на жената за провеждане на профилактика на рак на маточната шийка
* Информационна брошура за здрави жени, относно профилактиката на рак на маточната шийка
* Фиш за оценка на риска за профилактика на РМШ

В резултат на анализа и дискусията на данните от проучванията, ас. Генчева стига до следните 9 извода, които дават отговор на поставените 8 задачи :

1. Повишаването на здравната култура, информираността и мотивацията на жените за участие в скринингови програми ще доведе до поведение, което ще намали нивата на заболеваемост и смъртност от РМШ.
2. Широкото приложение на цитологичния скрининг, подобряването на чувствителността на скрининговия тест и приложението на HPV ваксините са реална възможност за намаляване на разпространението на РМШ.
3. Продължаващото обучение на акушерката относно РМШ и провеждането на скрининг не само ще доведе до поддържане и подобряване на здравето и превенция на HPV, но и ще обогати техните професионални компетенции във връзка със здравното възпитание на жените.
4. Все още има дефицит на знания сред студентите относно начините на заразяване с HPV, значимостта на рака на маточната шийка и възможностите за първична профилактика.
5. Философията на акушерството насърчава овластяването на родителите и техните семействата да направят правилен избор и имат персонализиран подход към здравето.
6. Слабо е застъпена информираността според майките относно начините на заразяване с човешки папилома вирус, значимостта на рака на маточната шийка и възможностите за първична профилактика.
7. Функционирането на АПЦ и дейностите, осъществени от него, ще задоволят потребностите на социално слаби, здравно неосигурени, безработни, имигранти, родители на деца от 11-18годишна възраст.
8. Информираните майки изразяват готовност да ваксинират децата си, за разлика от неинформираните при които липсата на информация влияе върху решението им.
9. Проучването сред различните групи респонденти доказва необходимост от въвеждане на Информационна брошура, Фиш за оценка на риска и Дневник за профилактика, които са разработени за целите на дисертационния труд.
10. **ПРИНОСИ НА ДИСЕРТАЦИОННИЯ ТРУД**

***Теоретично-познавателни***

* Предложен е **теоретичен модел на Акушерски профилактичен център** за първична и вторична профилактика на РМШ, ръководен от акушерка.
* В теоретичен аспект, на база анализ на научна литература и проучен опит на страни, където се прилага ваксинация и профилактика на РМШ, се очертава необходимост за разширяване на професионалните компетенции на акушерката.
* В резултат на проведения експеримент се установи, необходимост от допълнително обучение на родителите. Осъществяването на тази стратегия за превенция изисква добре подготвени акушерки ,който да изпълняват подобни функции в рамките на свойте компетенции.

***Практико-приложни***

* Разработен е **иновативен модел** на Акушерски профилактичен център за предоставяне на автономни акушерски грижи чрез обучителна и промотивна дейност

Относно РМШ

* Разработен е **Фиш за оценка на риска,** насочен къмидентифициране на рисковите фактори за РМШ.
* Предложена е **Информационна брошура** относно профилактиката на РМШ.
* Изработен е **Дневник за профилактика на рак на маточната шийка.**
* Участие на акушерката в профилактиката чрез предоставяне на информация, провеждане на обучение и даване на съвети на жените, свързани с РМШ.
1. **Публикации свързани с дисертационния труд**

Ас. Генчева е автор на 4 оригинални статии, отразяващи някои от резултатите на своя дисертационен труд . Една от статиите е публикувана в чуждестранно издание.

1. **Заключение:**

Дисертационият труд ,,Акушерска здравна грижа при профилактика на рак на маточната шийка“ с автор ас. Христина Генчева отговаря на всички изисквания на ЗРАСРБ и Правилника на МУ-Варна за присъждане на ОНС ,,ДОКТОР“ . Резултатите ,изводите и приносите са плод на упорит труд и задълбочен анализ на дисертанта. С оглед на това препоръчвам на уважаемите членове на научното жури да гласуват присъждане на ОНС ,,Доктор“ по научна специалност ,,Управление на здравните грижи“ на ас. Христина Генчева.

14.08. 2019 г Проф. д-р Я.Корновски, дмн